DEĊIŻJONI TAL-AWTORITÀ TAS-SORVELJANZA TAL-EFTA

Nru 472/09/COL

tal-25 ta’ Novembru 2009

li temenda għall-ħamsa u sebgħin darba, ir-regoli proċedurali u sustantivi fil-qasam tal-għajnuna mill-Istat billi ddaħħal kapitolu ġdid dwar ir-ritorn għall-vijabbiltà u l-valutazzjoni ta’ miżuri ta’ ristrutturar fis-settur finanzjarju fil-kriżi attwali skont ir-regoli tal-għajnuna mill-Istat

L-AWTORITÀ TA’ SORVELJANZA TAL-EFTA (1),

WARA LI KKUNSIDRAT il-Ftehim dwar iż-Żona Ekonomika Ewropea (2), b’mod partikolari l-Artikoli 61 u 63 u l-Protokoll 26 tiegħu,

WARA LI KKUNSIDRAT il-Ftehim bejn l-Istati tal-EFTA dwar il-ħolqien ta’ Awtorità ta’ Sorveljanza u Qorti tal-Ġustizzja (3), u partikolarment l-Artikolu 24 u l-Artikolu 5(2)(b) tiegħu,

Billi:

skont l-Artikolu 24 tal-Ftehim dwar is-Sorveljanza u l-Qorti, l-Awtorità għandha ddaħħal fis-seħħ id-dispożizzjonijiet tal-Ftehim taż-ŻEE dwar l-għajnuna mill-Istat,

skont l-Artikolu 5(2)(b) tal-Ftehim dwar is-Sorveljanza u l-Qorti, l-Awtorità għandha toħroġ avviżi jew linjigwida dwar kwistjonijiet trattati fil-Ftehim taż-ŻEE, jekk dak il-Ftehim jew il-Ftehim dwar is-Sorveljanza u l-Qorti jipprovdu hekk espressament jew jekk l-Awtorità tqis li hu meħtieġ,

L-Awtorità adottat ir-regoli Proċedurali u Sostantivi fil-Qasam tal-Għajnuna mill-Istat fid-19 ta’ Jannar 1994 (4)

Fl-14 ta’ Awwissu 2009, il-Kummissjoni tal-Komunitajiet Ewropej (minn issa ’l quddiem imsejħa l-Kummissjoni tal-KE) adottat Komunikazzjoni dwar ir-ritorn għall-vijabbiltà u l-valutazzjoni ta’ miżuri ta’ ristrutturar fis-settur finanzjarju fil-kriżi attwali skont ir-regoli tal-għajnuna mill-Istat. (5),

Dik il-Komunikazzjoni hija wkoll rilevanti għaż-Żona Ekonomika Ewropea,

L-applikazzjoni uniformi tar-regoli taż-ŻEE dwar l-għajnuna mill-Istat għandha tkun żgurata fiż-Żona Ekonomika Ewropea kollha,

Skont il-punt II taħt it-titolu “ĠENERALI” fl-aħħar tal-Anness XV tal-Ftehim taż-ŻEE, l-Awtorità, wara konsultazzjoni mal-Kummissjoni, għandha tadotta atti li jkunu jikkorrispondu ma’ dawk adottati mill-Kummisssjoni Ewropea,

L-awtorità kkonsultat lill-Kummissjoni Ewropea, u kkonsultat lill-Istati tal-EFTA permezz ta’ ittra dwar is-suġġett datata l-20 ta’ Ottubru 2009 (l-Avveniment Nru 53412, 534133 u 534134),

ADOTTAT DIN ID-DEĊIŻJONI:

Artikolu 1

Il-Linjigwida dwar l-Għajnuna mill-Istat għandhom ikunu emendati bl-introduzzjoni ta’ kapitolu ġdid dwar ir-ritorn għall-vijabbiltà u l-valutazzjoni ta’ miżuri ta’ ristrutturar fis-settur finanzjarju fil-kriżi attwali skont ir-regoli tal-għajnuna mill-Istat. Il-kapitolu l-ġdid jinsab fl-Anness ta’ din id-Deċiżjoni.

Artikolu 2

Il-verżjoni bl-Ingliż biss hija awtentika.

(1) Minn hawn ’il quddiem imsejħa l-Awtorità.

(2) Minn hawn ’il quddiem imsejjaħ il-Ftehim taż-ŻEE.

(3) Minn hawn ’il quddiem imsejjaħ il-Ftehim dwar is-Sorveljanza u l-Qorti.

(4) Il-Linjigwida dwar l-applikazzjoni u l-interpretazzjoni tal-Artikoli 61 u 62 tal-Ftehim dwar iż-ŻEE u l-Artikolu 1 tal-Protokoll 3 tal-Ftehim dwar is-Sorveljanza u l-Qorti, adottati u maħruġin mill-Awtorità fid-19 ta’ Jannar 1994, ippubblikati f’Il-Ġurnal Uffiċjali tal-Unjoni Ewropea (minn hawn ’il quddiem imsejjaħ ĠU) L 231 tat-3 ta’ Settembru 1994 p. 1 u fis-Supplimenti taż-ŻEE Nru 32 tat-3 ta’ Settembru 1994 p. 1. Minn hawn ’il quddiem imsejħa l-Linjigwida dwar l-Għajnuna mill-Istat. Il-verżjoni aġġornata tal-Linjigwida dwar l-Għajnuna mill-Istat tinsab fuq il-websajt tal-Awtorità: http://www.eftasurv.int/state-aid/legal-framework/state-aid-guidelines/

(5) ĠU C 195, 19.8.2009, p. 9.

ANNESS

KAPITOLU DWAR IR-RITORN GĦALL-VIJABBILTÀ U L-VALUTAZZJONI TA’ MIŻURI TA’ RISTRUTTURAR FIS-SETTUR FINANZJARJU FIL-KRIŻI ATTWALI SKONT IR-REGOLI TAL-GĦAJNUNA MILL-ISTAT (1)

1. Introduzzjoni

1. Trawwim mill-ġdid ta’ kunfidenza u l-funzjonament xieraq tas-suq finanzjarju huma prekondizzjoni indispensabbli għall-irkupru mill-kriżi finanzjarja u ekonomika (2) attwali. L-Awtorità ta’ Sorveljanza tal-EFTA (minn hawn ’l quddiem imsejjħa “l-Awtorità”) tinnota li, minħabba n-natura sistemika tal-kriżi u l-interkonnettività tas-settur finanzjarju, inbdew numru ta’ azzjonijiet fuq livell Komunitarju biex titrawwem mill-ġdid il-fiduċja fis-sistema finanzjarja, jiġi preservat is-suq intern u jiġi żgurat self lill-ekonomija (3).

2. L-Awtorità taqbel li dawk l-inizjattivi jeħtieġu li jiġu kkumplimentati b’azzjoni fil-livell tal-istituzzjonijiet finanzjarji individwali biex ikunu kapaċi jifilħu għall-kriżi attwali u jerġgħu jiksbu l-vijabbiltà fit-tul mingħajr ma jistrieħu fuq is-sostenn mill-Istat biex jeżegwixxu l-funzjoni tagħhom ta’ tislif fuq bażi aktar b’saħħitha. Fuq livell Komunitarju, il-Kummissjoni diġà qed tittratta numru ta’ każijiet ta’ għajnuna mill-Istat, li rriżultaw minn interventi minn Stati tal-KE biex jevitaw problemi ta’ likwidità, solvibbiltà u self. L-Awtorità pprovdiet gwida, fi tliet kapitoli suċċessivi tal-linjigwida tagħha dwar it-tfassil u l-implimentazzjoni ta’ għajnuna mill-Istat favur il-banek (4). Dawk il-Kapitoli jagħrfu li s-severità tal-kriżi ġġustifikat l-għoti ta’ għajnuna, li tista’ tkun ikkunsidrata bħala kompatibbli skont l-Artikolu 61(3)(b) tal-Ftehim taż-ŻEE, u pprovdew qafas għall-għoti koerenti ta’ garanziji pubbliċi, miżuri ta’ rikapitalizzazzjoni u miżuri ta’ salvataġġ ta’ assi danneġġati min-naħa tal-Istati tal-EFTA. Ir-raġunament prinċipali wara dawk ir-regoli hu li jiġi żgurat li l-miżuri ta’ salvataġġ jistgħu jiksbu bis-sħiħ l-għanijiet ta’ stabbiltà finanzjarja u ż-żamma tal-flussi tal-kreditu, filwaqt li jiżguraw kundizzjonijiet ekwi bejn banek (5) li jinsabu fi Stati taż-ŻEE differenti kif ukoll bejn banek li jirċievu u dawk li ma jirċievux sostenn pubbliku, li jevitaw tlielaq tal-għoti ta’ sussidji li jagħmlu ħsara, li jillimitaw il-periklu morali u li jiżguraw il-kompetittività u l-effiċjenza tal-banek taż-ŻEE u fis-swieq internazzjonali.

3. Ir-regoli tal-għajnuna mill-Istat jipprovdu strument biex jiżguraw il-koerenza tal-miżuri meħuda minn dawk l-Istati tal-EFTA li ddeċidew li jaġġixxu. Madankollu, id-deċiżjoni dwar jekk il-fondi pubbliċi jintużawx jew le, pereżempju biex banek jiġu protetti minn assi danneġġati, tibqa’ f’idejn l-Istati tal-EFTA. F’xi każijiet, l-istituzzjonijiet finanzjarji ser ikunu f’pożizzjoni li jiffaċċjaw il-kriżi attwali mingħajr aġġustament kbir jew għajnuna addizzjonali. F’każijiet oħrajn, l-għajnuna mill-Istat tista’ tkun neċessarja, fil-forma ta’ garanziji, rikapitalizzazzjoni jew salvataġġ ta’ assi danneġġati.

4. F’każ li istituzzjoni finanzjarja tkun irċeviet għajnuna mill-Istat, l-Istat tal-EFTA għandu jressaq pjan ta’ vijabbiltà jew pjan ta’ ristrutturar aktar fondamentali, biex jikkonferma jew jistabbilixxi mill-ġdid il-vijabbiltà għal tul ta’ żmien tal-banek individwali mingħajr ma jserrħu fuq is-sostenn mill-Istat. Ġew stabbiliti kriterji biex jiġu stipulati l-kondizzjonijiet li taħthom bank jista’ jeħtieġ li jkun soġġett għal ristrutturar aktar sostanzjali, u meta jkunu meħtieġa miżuri biex ilaħħqu mad-distorsjonijiet fil-kompetizzjoni li jirriżultaw mill-għajnuna (6). Dan il-Kapitolu ma jbiddilx dawk il-kriterji. Hu jikkumplimentahom, bil-ħsieb li ssaħħaħ il-prevedibbiltà u li jiżgura approċċ koerenti, billi jispjega kif l-Awtorità ser tivvaluta l-kompatibbiltà tal-għajnuna għar-ristrutturar (7) mogħtija mill-Istati tal-EFTA lill-istituzzjonijiet finanzjarji fiċ-ċirkustanzi attwali tal-kriżi sistemika, skont l-Artikolu 61(3)(b) tal-Ftehim taż-ŻEE.

5. Il-Linjigwida Bankarja, il- Linjigwida dwar ir-Rikapitalizzazzjoni u l-Linjigwida dwar l-Assi Danneġġati jfakkru l-prinċipji bażiċi stabbiliti fil-Linjigwida dwar l-għajnuna mill-Istat għas-salvataġġ u għar-ristrutturar ta’ impriżi f’diffikultà (8). L-ewwel nett dawk il-prinċipji jeħtieġu li l-għajnuna għar-ristrutturar twassal għar-ritorn għall-vijabbiltà fit-tul tal-impriża mingħajr l-għajnuna mill-Istat. Huma jeħtieġu wkoll li l-għajnuna għar-ristrutturar tiġi flimkien, sa fejn hu possibbli, ma’ qsim adekwat tal-piżijiet u ma’ miżuri biex jimminimizzaw id-distorsjonijiet fil-kompetizzjoni, li b’mod fondamentali, fuq tul ta’ żmien, idgħajfu l-istruttura u t-tħaddim tas-suq rilevanti.

6. L-integrità tas-suq intern u l-iżvilupp tal-banek madwar iż-ŻEE trid tkun konsiderazzjoni importanti fl-applikazzjoni ta’ dawk il-prinċipji; il-frammentazzjoni u l-qsim tas-suq iridu jiġu evitati. Il-banek taż-ŻEE għandhom ikunu f’pożizzjoni globali b’saħħitha fuq il-bażi tas-suq finanzjarju taż-ŻEE uniku, hekk kif tingħeleb il-kriżi attwali. L-Awtorità tafferma mill-ġdid ukoll il-ħtieġa biex il-bidla tiġi antiċipata u ġestita b’mod responsabbli mil-lat soċjali u tenfasizza l-ħtieġa ta’ konformità mal-leġiżlazzjoni nazzjonali li timplimenta d-Direttivi Komunitarji dwar l-informazzjoni u l-konsultazzjoni ta’ impjegati li japplikaw f’ċirkustanzi bħal dawn.

7. Dan il-Kapitolu jispjega kif l-Awtorità ser teżamina l-għajnuna għar-ristrutturar tal-banek fil-kriżi attwali, billi tikkunsidra l-ħtieġa li jiġu modulati prattiċi tal-passat fid-dawl tan-natura u tal-iskala globali tal-kriżi, ir-rwol sistemiku tas-settur bankarju għall-ekonomija sħiħa u l-effetti sistemiċi li jistgħu jinħolqu mill-ħtieġa ta’ numru ta’ banek li jirristrutturaw fl-istess perjodu: — Il-pjan ta’ ristrutturar ser jeħtieġ li jinkludi dijanjożi profonda tal-problemi tal-bank. Biex jiġu mfassla strateġiji sostenibbli għar-ritorn għall-vijabbiltà, il-banek għaldaqstant ser ikunu meħtieġa li jwettqu testijiet fejn jissimulaw sitwazzjoni ta’ kriżi fin-negozju tagħhom. L-ewwel pass għar-ritorn għall-vijabbiltà jrid ikun ibbażat fuq parametri komuni li ser jibnu, safejn hu possibbli, fuq metodoloġiji xierqa miftehma fil-livell taż-ŻEE. Il-banek ser ikunu meħtieġa wkoll, fejn hu applikabbli, li jiżvelaw assi danneġġati (9). — Minħabba l-għan prinċipali ta’ stabbiltà finanzjarja u l-perspettiva ekonomika diffiċli prevalenti fil-Komunità kollha, ser tingħata attenzjoni speċjali għat-tfassil ta’ pjan ta’ ristrutturar, u b’mod partikolari biex jiġi żgurat perjodu flessibbli u realistiku biżżejjed għall-passi neċessarji ta’ implimentazzjoni. F’każ li l-implimentazzjoni immedjata ta’ miżuri strutturali ma tkunx possibbli minħabba ċ-ċirkustanzi fis-suq, iridu jiġu kkunsidrati salvagwardji intermedjarji fl-imġiba. — L-Awtorità, waqt li tibqa’ tikkunsidra s-sitwazzjoni globali tas-settur finanzjarju, ser tapplika l-prinċipju bażiku tat-tqassim xieraq tal-piżijiet bejn l-Istati tal-EFTA u l-banek benefiċjarji. Fejn ma jkunx mill-ewwel possibbli tqassim sinifikanti tal-piżijiet minħabba ċ-ċirkustanzi fis-suq fil-perjodu tas-salvataġġ, dan għandu jiġi indirizzat fi stadju ulterjuri tal-implimentazzjoni tal-pjan ta’ ristrutturar. — Miżuri biex jillimitaw id-distorsjoni fil-kompetizzjoni minn bank li kien salvat fl-istess Stat tal-EFTA jew fi Stati Membri ŻEE oħrajn għandhom jitfasslu b’mod li jillimitaw kull żvantaġġ lil banek oħrajn filwaqt li jqisu l-fatt li n-natura sistemika tal-kriżi attwali ħtieġet intervent mill-Istat ta’ firxa vasta ħafna fis-settur. — Il-provvista ta’ għajnuna addizzjonali matul il-perjodu ta’ ristrutturar għandha tibqa’ possibbiltà jekk tkun ġustifikata b’raġunijiet ta’ stabbiltà finanzjarja. Kwalunkwe għajnuna addizjonali għanda tibqa’ limitata għall-minimu neċessarju biex tkun żgurata il-vijabilità.

8. It-tieni Taqsima ta’ dan il-Kapitolu tapplika għall-każijiet fejn l-Istat tal-EFTA huwa obligat jinnotifika pjan ta’ ristrutturar (10). Il-prinċipji li fuqhom tistrieħ it-tieni Taqsima japplikaw bl-istess mod għall-każijiet fejn l-Istat tal-EFTA ma għandux l-obligu formali li jinnotifika pjan ta’ ristrutturar, iżda li madankollu jinħtieġlu juri l-vijabilità (11) tal-bank benefiċjarju. Fil-każ tal-aħħar, u minbarra f’sitwazzjonijiet fejn ikun hemm dubji, normalment il-Kummissjoni titlob għal informazzjoni inqas dettaljata (12). Fil-każ ta’ dubju, l-Awtorità ser tfittex, b’mod partikolari, provi ta’ testijiet xierqa ta’ simulazzjoni ta’ kriżi, skont il-punt 13, u ta’ validazzjoni tar-riżultati tat-testijiet ta’ simulazzjoni ta’ kriżi mill-awtorità nazzjonali kompetenti. It-taqsimiet 3, 4 u 5 japplikaw biss għall-każijiet fejn l-Istat tal-EFTA hu obligat li jinnotifika pjan ta’ ristrutturar. It-taqsima 6 tirrigwarda l-għan temporali ta’ dan il-Kapitolu u tapplika kemm għall-Istati tal-EFTA li huma meħtieġa li jinnotifikaw pjan ta’ ristrutturar għall-benefiċjarju tal-għajnuna kif ukoll għall-Istati tal-EFTA li huma meħtieġa biss li juru l-vijabbiltà tal-benefiċjarji tal-għajnuna.

2. Nerġgħu niksbu vijabilità fit-tul

9. Fejn fuq il-bażi tal-gwida jew deċiżjonijiet preċedenti mill-Awtorità, Stat tal-EFTA huwa obligat jissottometti pjan ta’ ristrutturar (13), dak il-pjan għandu jkun kumprensiv, dettaljat u bbażat fuq kunċett koerenti. Għandu juri kif il-bank ser ireġġa lura il-vijabilità fit-tul mingħajr l-għajnuna tal-Istat kemm jista’ jkun malajr (14). In-notifika ta’ kull pjan ta’ ristrutturar għandha tinkludi paragun ma’ għażliet alternattivi, inklużi id-diviżjoni, jew assorbiment minn bank ieħor, biex tippermetti lill-Awtorità tivvaluta (15) jekk hemmx soluzzjonijiet oħra li huma iktar orjentati lejn is-suq, b’inqas spejjeż jew li jikkawżaw inqas distorsjoni li huma konsistenti maż-żamma tal-istabbiltà finanzjarja. Fil-każ li l-bank ma jistax imur lura għall-vijabbiltà, il-pjan ta’ ristrutturar għandu jindika kif jisa’ jiġi stralċjat b’mod organizzat.

10. Il-pjan ta’ ristrutturar għandu jidentifika x’qed joħloq id-diffikultajiet tal-bank u d-djgħufijiet tal-bank innifsu u għandu jiddeskrivi kif il-miżuri ta’ ristrutturar proposti ser isolvu l-problemi bażiċi tal-bank.

11. Il-pjan għandu jipprovdi informazzjoni dwar il-mudell ta’ negozju tal-benefiċjarju, inkluż, b’mod partikolari dwar l-istruttura organizzazzjonali tiegħu, il-finanzjament (li turi l-vijabbiltà tal-istruttura ta’ finanzjament (16) għal perjodu qasir jew twil), il-governanza tal-kumpanija (li turi prevenzjoni ta’ kunflitti ta’ interess kif ukoll il-bidliet amministrattivi meħtieġa (17)), il-ġestjoni tar-riskju (inklużi l-iżvelar ta’ assi danneġġati u l-proviżjoni prudenti għal assi li huma mistennija li mhux ser irendu), u l-ġestjoni tal-assi u tal-piżijiet, il-ħolqien ta’ likwidità (li għandha tilħaq livelli suffiċjenti mingħajr is-sostenn mill-Istat), l-impenji li ma jinsabux fil-karta tal-bilanċ (li juru s-sostennibbilità u l-konsolidazzjoni tagħhom meta l-bank ikollu esponiment sinifikanti (18)), il-leveraging, l-adekwatezza attwali u prospettiva tal-kapital skont ir-regolament ta’ superviżjoni applikabbli (ibbażata fuq valutazzjoni prudenti u forniment adekwat), u l-istruttura ta’ inċentivi (19) permezz ta’ remunerazzjoni, (li turi kif il-profittabbiltà fit-tul tal-benefiċjarju hija promossa).

12. Il-vijabbiltà ta’ kull attività tan-negozju u ċentru ta’ profitt trid tiġi analizzata, bit-tqassim neċessarju. Ir-ritorn għall-vijabbiltà tal-bank irid jiġi prinċipalment minn miżuri interni. Jista’ jkun ibbażat fuq fatturi esterni bħal varjazzjonijiet fil-prezzijiet u d-domanda li fuqhom l-impriża ma jkollhiex influwenza kbira, iżda biss jekk il-preżunzjonijiet tas-suq ikunu ġeneralment rikonoxxuti. Ir-ristrutturar jeħtieġ li jiġu abbandunati attivitajiet li mill-istruttura tagħhom iwasslu għal telf f’perjodu ta’ żmien medju.

13. Il-vijabbiltà għal tul ta’ żmien tinkiseb meta bank ikun kapaċi jkopri l-ispejjeż kollha tiegħu, inklużi d-deprezzament u l-piżijiet finanzjarji u jipprovdi rendiment xieraq għall-ekwità, filwaqt li jittieħed inkunsiderazzjoni l-profil ta’ riskju tal-bank. Il-bank ristrutturat għandu jkun kapaċi li jikkompeti fis-suq għall-kapital bil-kapaċitajiet tiegħu stess, b’konformità mal-ħtiġijiet regolatorji relevanti. Ir-riżultati mistennija tar-ristrutturar ippjanat jeħtieġ li jintwerew taħt xenarju ta’ każ bażi kif ukoll taħt xenarji ta’ “simulazzjoni ta’ kriżi”. Biex dan iseħħ, il-pjanijiet ta’ ristrutturar iridu jikkunsidraw, fost affarijiet oħrajn, l-Istat attwali tas-swieq finanzjarji u kif ukoll il-prospetti futuri tagħhom, li jirriflettu preżunzjonijiet ta’ każ bażi u tal-agħar kondizzjonijiet. It-testijiet ta’ simulazzjoni ta’ kriżi jridu jikkunsidraw għadd ta’ xenarji, inklużi taħlita ta’ avvenimenti ta’ kriżi u reċessjoni globali fit-tul. Il-preżunzjonijiet iridu jitqabblu ma’ għanijiet approprjati li huma mifruxa mas-settur kollu, emendati b’mod adekwat biex jikkunsidraw l-elementi l-ġodda tal-kriżi attwali fis-swieq finanzjarji. Il-pjan irid jinkludi miżuri biex jindirizzaw ħtiġijiet possibbli li joħorġu mit-testijiet ta’ simulazzjoni ta’ kriżi. It-testijiet ta’ simulazzjoni ta’ kriżi jridu jkunu bbażati, safejn hu possibbli, fuq parametri komuni bħal dawk miftehma fuq livell Komunitarju (bħal metodoloġija żviluppata mill-Kumitat tas-Superviżuri Bankarji Ewropej) u, fejn ikun xieraq, adattati biex ilaħħqu ma’ ċirkustanzi speċifiċi għall-pajjiż u għall-bank.

14. Fil-kriżi attwali l-gvernijiet rrikapitalizzaw il-banek fuq termini magħżula primarjament għal raġunijiet ta’ stabbiltà finanzjarja minflok ta’ ritorn li kien ikun aċċettabbli għall-investitur privat. B’hekk il-vijabbiltà għal tul ta’ żmien teħtieġ li kull għajnuna mill-Istat li ġiet irċevuta jew tingħata lura matul maż-żmien, hekk kif previst fiż-żmien meta tingħata l-għajnuna, jew tiġi rrimunerata skont il-kondizzjonijiet normali tas-suq, u b’hekk jiġi żgurat li kull forma ta’ għajnuna mill-Istat addizzjonali tintemm. Peress il-Ftehim taż-ŻEE hu newtrali dwar id-dritt tal-proprjetà, ir-regoli dwar l-għajnuna mill-Istat japplikaw irrispettivament minn jekk bank ikunx proprjetà privata jew proprjetà pubblika.

15. Filwaqt li l-perjodu ta’ ristrutturar għandu jkun qasir kemm jista’ jkun ħalli jkun hemm ritorn għall-vijabbiltà malajr kemm jista’ jkun, l-Awtorità ser tikkunsidra l-kondizzjonijiet tal-kriżi attwali u b’hekk tista’ tippermetti li xi miżuri strutturali jitlestew matul perjodu itwal min-norma, b’mod partikolari biex jiġi evitat tnaqqis fis-swieq minħabba bejgħ ta’emerġenza. (20) Madankollu, ir-ristrutturar għandu jiġi implimentat malajr kemm jista’ jkun u ma għandux idum aktar minn ħames snin (21) biex ikun effettiv u jippermetti ritorn kredibbli għall-vijabbiltà tal-bank ristrutturat.

16. Jekk, għar-ritorn għall-vijabbiltà, matul il-perjodu ta’ ristrutturar tkun meħtieġa għajnuna addizzjonali li ma kinetx prevista inizjalment fil-pjan ta’ ristrutturar notifikat, din trid tkun soġġetta għal notifika ex ante individwali u kwalunkwe għajnuna addizzjonali bħal din trid tiġi kkunsidrata fid-deċiżjoni finali tal-Awtorità.

Vijabbiltà permezz tal-bejgħ ta’ bank

17. Il-bejgħ ta’ bank f’diffikultà lil istituzzjoni finanzjarja oħra jista’ jikkontribwixxi għar-ritorn għall-vijabbiltà għal tul ta’ żmien, dejjem jekk ix-xerrej ikun vijabbli u kapaċi jassorbi t-trasferiment tal-bank f’diffikultà u jista’ jgħin fit-trawwim mill-ġdid tal-fiduċja fis-suq. Jista’ jikkontribwixxi wkoll għall-konsolidazzjoni tas-settur finanzjarju. Għal dan il-għan, ix-xerrej irid juri li l-entità integrata ser tkun vijabbli. Fil-każ ta’ bejgħ, jeħtieġ li jiġu rispettati wkoll il-ħtiġijiet ta’ vijabbiltà, il-kontribuzzjoni proprja u l-limitazzjonijiet tad-distorsjonijiet fil-kompetizzjoni.

18. Normalment għandu jiġi żgurat proċess ta’ bejgħ kompetittiv li hu trasparenti, oġġettiv, mhux kondizzjonat u mhux diskriminatorju biex jingħataw opportunitajiet indaqs lill-appaltaturi potenzjali kollha (22).

19. Barra minn hekk, bla ħsara għas-sistema tal-kontroll tal-amalgamazzjonijiet li tista’ tkun applikabbli, u filwaqt li jiġi rikonoxxut li l-bejgħ ta’ bank f’diffikultà li hu megħjun lil kompetitur jista’ jikkontribwixxi għar-ritorn għall-vijabbiltà għal tul ta’ żmien u jirriżulta f’konsolidazzjoni ikbar tas-settur finanzjarju, fejn tali bejgħ jirriżulta prima facie f’impediment sinifikanti għal-kompetizzjoni effettiva, ma għandux ikun permezz sakemm id-distorsjonijiet fil-kompetizzjoni ma jiġux indirizzati minn rimedji xierqa flimkien mal-għajnuna.

20. Il-bejgħ ta’ bank jista’ jinvolvi wkoll għajnuna mill-Istat lix-xerrej u/jew lill-attività mibjugħa (23). Jekk il-bejgħ ikun organizzat permezz ta’ offerta kompetittiva miftuħa u inkondizzjonata u l-assi jingħataw lilll-ogħla offerent, il-prezz tal-bejgħ hu kkunsidrat li hu l-prezz tas-suq u jista’ jiġi eskluż li hemm għajnuna lix-xerrej (24). Jekk il-bejjiegħ ikollu jsostni spejjeż ogħla fl-eventwalità ta’ likwidazzjoni, prezz negattiv tal-bejgħ (jew sostenn finanzjarju biex jagħmel tajjeb għal prezz negattiv bħal dan) jista’ jiġi aċċettat b’mod eċċezzjonali bħala li ma jinvolvix għajnuna mill-Istat (25). Għall-kalkolu tal-ispiża tal-likwidazzjoni f’ċirkustanzi bħal dawn, l-Awtorità ser tikkunsidra biss dawk il-piżijiet li kien jassumi investitur f’ekonomija tas-suq (26). Dan jeskludi passiv li jirriżulta minn għajnuna mill-Istat (27).

21. F’każ li bank ma jistax jirritorna b’mod kredibbli għal vijabbiltà fit-tul, irid dejjem jiġi kkunsidrat l-istralċ b’mod organizzat jew l-irkant ta’ bank fallut. Il-gvernijiet iridu dejjem iħeġġu l-ħruġ mis-suq ta’ operaturi mhux vijabbli, filwaqt li jippermettu li l-proċess ta’ ħruġ iseħħ f’perjodu xieraq li jippreżerva l-istabbiltà finanzjarja. Il-Linjigwida Bankarji jipprovdu għal proċedura li fil-qafas tagħhom għandu jseħħ għeluq b’mod organizzat bħal dan (28). L-akkwist tal-assi u tal-passiv “tajbin” ta’ bank f’diffikultà jista’ wkoll jiġi kkunsidrat bħala għażla għal bank b’saħħtu peress li jista’ jkun mod effettiv mil-lat tal-ispejjeż biex iżid id-depożiti u jibni relazzjonijiet ma’ entitajiet li jisselfu li tista’ tafdahom. Barra minn hekk, il-ħolqien ta’ “bank tajjeb” awtonomu minn taħlita tal-assi u passiv “tajbin” ta’ bank eżistenti jista’ jkun triq aċċettabbli għall-vijabbiltà, sakemm din l-entità l-ġdida ma tkunx f’pożizzjoni li twassal għal distorsjoni indebita fil-kompetizzjoni.

3. Il-kontribuzzjoni proprja mill-benefiċjarju (qsim tal-piż)

22. Biex jiġu limitati d-distorsjonijiet fil-kompetizzjoni u biex jiġi affaċċjat periklu morali, l-għajnuna għandha tkun limitata għall-minimu neċessarju u l-benefiċjarju tal-għajnuna għandu jipprovdi kontribuzzjoni proprja għall-ispejjeż ta’ ristrutturar. Il-bank u d-detenturi tal-kapital tiegħu jridu jikkontribwixxu kemm jista’ jkun għar-ristrutturar bir-riżorsi proprji tagħhom. Dan hu neċessarju biex jiġi żgurat li banek salvati jġorru responsabbiltà adekwata għall-konsegwenzi tal-imgiba tagħhom fil-passat u biex jinħolqu inċentivi xierqa għall-imġiba futura tagħhom.

Limitazzjoni tal-ispejjeż ta’ ristrutturar

23. L-għajnuna għar-ristrutturar trid tkun limitata biex tkopri l-ispejjeż li huma neċessarji għar-ritorn għall-vijabbiltà. Dan ifisser li impriża ma għandhiex tibbenefika minn riżorsi pubbliċi li jistgħu jintużaw biex jiffinanzjaw attivitajiet li joħolqu distorsjoni fis-suq u li mhumiex marbuta mal-proċess ta’ ristrutturar. Pereżempju, l-akkwisti ta’ ishma minn impriżi oħrajn jew investimenti ġodda ma jistgħux ikunu finanzjati permezz ta’ għajnuna mill-Istat sakemm dan mhux essenzjali għar-ritorn għall-vijabbiltà tal-impriża (29).

Limitazzjoni tal-ammont ta’ għajnuna, kontribuzzjoni proprja sinifikanti

24. Biex l-ammont tal-għajnuna jiġi limitat għall-minimu neċessarju, l-ewwel il-banek iridu jużaw ir-riżorsi proprji tagħhom biex jiffinanzjaw ir-ristrutturar. Dan jista’ jinvolvi, pereżempju, il-bejgħ ta’ assi. Is-sostenn mill-Istat għandu jingħata fuq termini li jirrappreżentaw qsim xieraq tal-piżijiet tal-ispejjeż (30). Dan ifisser li l-ispejjeż assoċjati mar-ristrutturar mhux biss jitħallsu mill-Istat iżda wkoll minn dawk ukoll li investew fil-bank, billi assorbew it-telf b’kapital disponibbli u billi ħallsu rimunerazzjoni xierqa għall-interventi mill-Istat (31). Madankollu, l-Awtorità tikkunsidra li mhuwiex xieraq li jiġu ffissati ex ante limiti dwar il-qsim tal-piżijiet fil-kuntest tal-kriżi sistemika attwali, fid-dawl tal-għan li jiġi ffaċilitat l-aċċess għall-kapital privat u r-ritorn għall-kondizzjonijiet normali tas-suq.

25. Kwalunkwe deroga minn qsim xieraq tal-piżijiet ex ante li setgħat ingħatat b’mod eċċezzjonali fil-fażi tas-salvataġġ għal raġunijiet ta’ stabbiltà finanzjarja trid tagħmel tajjeb għaliha kontribuzzjoni addizzjonali fi stadju ulterjuri tar-ristrutturar, pereżempju fil-forma ta’ klawżoli ta’ restituzzjoni u/jew ristrutturar aktar estiż, inklużi miżuri addizzjonali biex jillimitaw id-distorsjonijiet fil-kompetizzjoni (32).

26. Il-banek iridu jkunu kapaċi jirrimuneraw il-kapital, inkluż fil-forma ta’ dividendi u kupuni fuq dejn subordinat li jkun għadu dovut, mill-profitti ġenerati bl-attivitajiet tagħhom. Madankollu, meta dawk l-attivitajiet ma jiġġenerawx biżżejjed profitti, il-banek ma għandhomx jużaw l-għajnuna mill-Istat biex jirremuneraw il-fondi proprji (ekwità u dejn subordinat). B’hekk, f’kuntest ta’ ristrutturar, it-tpattija diskrezzjonali tat-telf (pereżempju billi jirrilaxxaw xi riservi jew inaqqsu l-ekwità) minn banek benefiċjarji biex jiġi garantit il-ħlas ta’ dividendi u kupuni fuq dejn subordinat li jkun għadu dovut, fil-prinċipju mhix kompatibbli mal-għan tal-qsim tal-piżijiet (33). Din tista’ teħtieġ li tiġi bbilanċjata billi jiġu żgurati l-kapaċità ta’ finanzjament mill-ġdid tal-bank u l-inċentivi ta’ ħruġ (34). Fl-interessi tal-promozzjoni tal-iffinanzjar mill-ġdid mill-bank benefiċjarju, l-Awtorità tista’ tikkunsidra b’mod favorevoli l-ħlas ta’ kupuni fuq strumenti mħallta ta’ kapital maħruġa ġodda li jkollhom preċedenza fuq dejn subordinat li diġa jeżisti. Fi kwalunkwe każ, normalment il-banek m’għandhomx jitħallew jakkwistaw l-ishma tagħhom matul il-fażi ta’ ristrutturar.

27. L-għoti ta’ għajnuna addizzjonali matul il-perjodu ta’ ristrutturar irid jibqa’ possibbiltà jekk ikun iġġustifikat minn raġunijiet ta’ stabbiltà finanzjarja. Kwalunkwe għajnuna addizzjonali trid tibqa’ limitata għall-minimu meħtieġ biex tiġi żgurata l-vijabbiltà.

4. Limitazzjoni tad-distorsjonijiet fil-kompetizzjoni u garanzija ta’ settur bankarju kompetittiv

Tipi ta’ distorsjonijiet

28. Filwaqt li l-għajnuna mill-Istat tista’ ssostni l-istabbiltà finanzjarja fi żmien ta’ kriżi sistemika, b’effetti pożittivi usa’, hija madankollu tista’ toħloq distorsjonijiet fil-kompetizzjoni b’bosta modi. Meta l-banek jikkompetu abbażi tal-merti tal-prodotti u tas-servizzi tagħhom, dawk li jakkumulaw riskju eċċessiv u/jew iserrħu fuq mudelli ta’ negozju li mhumiex sostennibbli fl-aħħar mill-aħħar jitilfu s-sehem tas-suq u, possibbilment, joħorġu mis-suq filwaqt li kompetituri li huma aktar effiċjenti jespandu jew jidħlu fis-swieq ikkonċernati. L-għajnuna mill-Istat ittawwal id-distorsjonijiet fil-kompetizzjoni maħluqa fil-passat minn teħid eċċessiv ta’ riskju u mudelli ta’ negozju li mhumiex sostennibbli billi ssostni b’mod artifiċjali s-setgħa tas-suq tal-benefiċjarji. B’dan il-mod tista’ toħloq periklu morali għall-benefiċjarji, filwaqt li ddgħajjef l-inċentivi għal dawk li mhumiex benefiċjarji biex jikkompetu, jinvestu u jinnovaw. Fl-aħħarnett, l-għajnuna mill-Istat tista’ tagħmel ħsara lis-suq uniku billi tittrasferixxi sehem inġust tal-piżijiet ta’ aġġustament strutturali u ta’ problemi soċjali u ekonomiċi assoċjati lil Stati tal-EFTA oħrajn, filwaqt li fl-istess ħin toħloq ostakli għad-dħul u timmina l-inċentivi għall-attivitajiet transkonfinali.

29. L-istabbiltà finanzjarja tibqa’ l-għan globali tal-għajnuna għas-settur finanzjarju fi kriżi sistemika, iżda l-issalvagwardjar tal-istabbiltà sistemika għal perjodu qasir ma għandux jirrizulta fi ħsara għal perjodu itwal għall-kondizzjonijiet ekwi jew għas-swieq kompetittivi. F’dan il-kuntest, il-miżuri biex jillimitaw id-distorsjonijiet fil-kompetizzjoni minħabba l-għajnuna mill-Istat għandhom rwol importanti, fost affarijiet oħrajn, għar-raġunijiet li ġejjin. L-ewwel, il-banek madwar iż-ŻEE ntlaqtu mill-kriżi bi grad differenti ħafna u l-għajnuna mill-Istat għas-salvataġġ u għar-ristrutturar tal-banek f’diffikultà tista’ tagħmel ħsara lill-pożizzjoni ta‘ banek li baqgħu fundamentalment b’saħħithom, b’effetti li x’aktarx ikunu negattivi għall-istabbiltà finanzjarja. F’sitwazzjoni ta’ kriżi finanzjarja, ekonomika u baġitarja, id-differenzi bejn l-Istati tal-EFTA f’termini ta’ riżorsi disponibbli għall-intervent mill-Istat kibru u kienu ta’ ħsara għall-kondizzjonijiet ekwi tas-suq uniku. It-tieni, interventi nazzjonali fil-kriżi attwali, minnhom infushom, ikollhom tendenza li jiffokaw fuq is-swieq nazzjonali u b’hekk jipperikolaw serjament li jwasslu għal protezzjoni fi ħdan il-konfini nazzjonali u għal frammentazzjoni tas-suq uniku. Il-preżenza fis-suq tal-benefiċjarji tal-għajnuna trid tiġi valutata bil-ħsieb li tiġi żgurata kompetizzjoni effettiva u li jiġu impediti setgħa tas-suq, ostakli għad-dħul u diżinċentivi għal attivitajiet transkonfinali għad-detriment tan-negozji u tal-konsumaturi taż-ŻEE. It-tielet, l-iskala attwali tal-intervent pubbliku neċessarju għall-istabbiltà finanzjarja u l-limiti possibbli għall-qsim normali tal-piżijiet jistgħu biss joħolqu periklu morali li hu saħansitra akbar u li jeħtieġ li jiġi korrett kif xieraq biex jiġi impedit li inċentivi perversi u mġiba eċċessivament riskjuża jerġgħu jinħolqu fil-ġejjieni u biex titwitta t-triq għal ritorn ta’ malajr għall-kondizzjonijiet normali tas-suq mingħajr sostenn mill-Istat.

Applikazzjoni ta’ miżuri effettivi u proporzjonati li jillimitaw id-distorsjonijiet fil-kompetizzjoni

30. Il-miżuri biex jillimitaw id-distorsjoni fil-kompetizzjoni jridu jitfasslu b’mod speċifiku biex jaffaċċjaw id-distorsjonijiet identifikati fis-swieq fejn il-bank benefiċjarju jopera wara r-ritorn tiegħu għal-vijabbiltà wara r-ristrutturar, filwaqt li fl-istess ħin jaderixxu ma’ politika u prinċipji komuni. L-Awtorità tieħu bħala punt ta’ tluq għall-valutazzjoni tagħha tal-bżonn ta’ miżuri bħal dawn, id-daqs, l-iskala u l-ambitu tal-attivitajiet li l-bank inkwistjoni jkollu wara l-implimentazzjoni ta’ pjan ta’ ristrutturar kredibbli kif previst fit-taqsima 2 ta dan il-Kapitolu. Skont in-natura tad-distorsjoni fil-kompetizzjoni, din tista’ tiġi indirizzata permezz ta’ miżuri fir-rigward tal-passiv u/jew fir-rigward tal-assi (35). In-natura u l-forma ta’ miżuri bħal dawn ser jiddependu fuq żewġ kriterji: l-ewwel, l-ammont tal-għajnuna u l-kondizzjonijiet u ċ-ċirkustanzi li taħthom ingħatat u, it-tieni, il-karatteristiċi tas-suq jew tas-swieq li fuqhom ser jopera l-bank benefiċjarju.

31. Dwar l-ewwel kriterju, il-miżuri li jillimitaw id-distorsjonijiet ser ivarjaw b’mod sinifikanti skont l-ammont tal-għajnuna kif ukoll il-grad tal-qsim tal-piżijiet u l-livell tal-prezzijiet. F’dan il-kuntest, l-ammont ta’ għajnuna mill-Istat ser jiġi valutat f’termini assoluti (l-ammont tal-kapital rċevut, l-element tal-għajnuna f’garanziji u miżuri għas-salvataġġ tal-assi) u b’relazzjoni mal-assi ta’ bank bil-piż differenzjat skont ir-riskju. L-Awtorità ser tikkunsidra l-ammont totali tal-għajnuna mogħtija lill-benefiċjarju inkluża kwalunkwe tip ta’ għajnuna ta’ salvataġġ. Bl-istess mod, l-Awtorità ser tikkunsidra l-ammont tal-kontribuzzjoni proprja tal-benefiċjarju u l-qsim tal-piżijiet matul il-perjodu ta’ ristrutturar. Ġeneralment, fejn il-qsim tal-piżijiet ikun ikbar u l-kontribuzzjoni proprja tkun ogħla, ikun hemm inqas konsegwenzi negattivi li jirriżultaw mill-periklu morali. B’hekk titnaqqas il-ħtieġa għal aktar miżuri (36).

32. Dwar it-tieni kriterju, l-Awtorità ser tanalizza l-effetti probabbli tal-għajnuna fuq is-swieq fejn il-bank benefiċjarju jopera wara r-ristrutturar. L-ewwel nett, ser jiġu eżaminati d-daqs u l-importanza relattiva tal-bank fis-suq jew fis-swieq tiegħu, wara li jkun irritorna għal-vijabbiltà. Jekk il-preżenza li fadal fis-suq tal-bank ristrutturat tkun limitata, x’aktarx mhux ser ikun hemm bżonn ta’ restrizzjonijiet addizzjonali, fil-forma ta’ ċessjonijiet jew impenji rigward l-imġiba. Il-miżuri ser jitfasslu skont il-karatteristiċi tas-suq (37) biex jiġi żgurat li tiġi preżervata kompetizzjoni effettiva. F’ċerti oqsma, iċ-ċessjonijiet jistgħu joħolqu konsegwenzi gravi u jista’ jkun li ma jkunux meħtieġa biex jinkisbu r-riżultati mixtieqa, f’liema każ il-limitazzjoni ta’ tkabbir organiku tista’ tkun preferuta għaċ-ċessjonijiet. F’oqsma oħrajn, speċjalment dawk li jinvolvu swieq nazzjonali b’ostakli ogħla għad-dħul, iċ-ċessjonijiet jistgħu jkunu meħtieġa biex jippermettu dħul jew espansjoni tal-kompetituri. Il-miżuri li jillimitaw id-distorsjonijiet fil-kompetizzjoni ma jridux jippreġudikaw il-prospetti tar-ritorn tal-bank għall-vijabbiltà.

33. Fl-aħħar nett, l-Awtorità ser tagħti attenzjoni lir-riskju li miżuri ta’ ristrutturar jistgħu jimminaw is-suq intern u ser tikkunsidra b’mod pożittiv il-miżuri li jgħinu sabiex jiġi żgurat li s-swieq nazzjonali jibqgħu miftuħin u jistgħu jkunu kkontestati. Filwaqt li għajnuna tingħata biex tinżamm stabbiltà finanzjarja u self lill-ekonomija reali fl-Istat tal-EFTA li qed jagħmel l-għotja, fejn din l-għajnuna tkun kondizzjonata wkoll fuq ir-rispett mill-bank benefiċjarju ta’ ċerti miri ta’ self fl-Istati tal-EFTA barra minn l-Istat li jagħti l-għajnuna, din tista’ tiġi kkunsidrata bħala effett pożittiv addizzjonali importanti tal-għajnuna. Dan ser ikun partikolarment il-każ fejn il-miri tas-self ikunu sostanzjali meta mqabbla ma’ ipoteżi ta’ sitwazzjoni kuntrarja kredibbli, fejn il-kisba ta’ miri bħal dawn tkun soġġetta għal monitoraġġ adegwat (pereżempju, permezz ta’ kooperazzjoni bejn is-superviżuri lokali u dawk tal-Istat ospitanti), fejn is-sistema bankarja tal-Istat ospitanti tkun dominata minn banek bi kwartieri ġenerali barra mill-pajjiż u fejn impenji ta’ self bħal dawn ikunu ġew ikkoordinati fuq livell Komunitarju (pereżempju, fil-qafas tan-negozjati dwar l-assistenza għall-likwidità).

Stabbiliment tal-prezz xieraq għall-għajnuna mill-Istat

34. Ir-remunerazzjoni adekwata ta’ kwalunkwe intervent mill-Istat ġeneralment hi waħda mill-aktar limitazzjonijiet xierqa ta’ distorsjonijiet fil-kompetizzjoni, peress li tillimita l-ammont tal-għajnuna. Meta l-prezz tad-dħul ikun ġie stabbilit f’livell li jkun sinifikattivament taħt il-prezz tas-suq għal raġunijiet ta’ stabbiltà finanzjarja, irid jiġi żgurat li t-termini tas-sostenn finanzjarju jiġu riveduti fil-pjan ta’ ristrutturar (38) ħalli jitnaqqas l-effett distorsiv tas-sussidju.

Miżuri strutturali – ċessjoni u tnaqqis ta‘ attivitajiet tan-negozju

35. Fuq il-bażi ta’ valutazzjoni skont il-kriterji ta’ din it-Taqsima, il-banek li jibbenefikaw mill-għajnuna mill-Istat jistgħu jiġu meħtieġa li jċedu sussidjarji jew fergħat, portfolji ta’ klijenti jew ta’ unitajiet tan-negozju, jew li jieħdu miżuri oħrajn bħal dawn (39), inkluż fuq is-suq lokali tal-bejgħ bl-imnut tal-benefiċjarju tal-għajnuna. Biex miżuri bħal dawn iżidu l-kompetizzjoni u jikkontribwixxu għas-suq intern, huma jridu jiffavorixxu d-dħul ta’ kompetituri u l-attività transkonfinali (40). B’konformità mal-ħtieġa ta’ restawr għall-vijabbiltà, l-Awtorità ser tqis b’mod pożittiv miżuri strutturali bħal dawn jekk jittieħdu mingħajr diskriminazzjoni bejn in-negozji fi Stati tal-EFTA differenti u b’hekk jikkontribwixxu għall-ippreservar ta’ suq intern fis-servizzi finanzjarji.

36. Meta l-kompetizzjoni fis-suq tista’ tiddgħajjef b’restrizzjonijiet diretti fuq l-espansjoni jew biex jiġi limitat il-periklu morali, jista’ jkun meħtieġ ukoll limitu fuq l-espansjoni tal-bank f’ċerti oqsma tan-negozju u żoni ġeografiċi, pereżempju permezz ta’ rimedji li huma orjentati lejn is-suq, bħal ħtiġijiet kapitali speċifiċi. Fl-istess ħin, l-Awtorità ser tagħti attenzjoni partikolari lill-bżonn li tiġi evitata protezzjoni fi ħdan il-fruntieri nazzjonali u frammentazzjoni tas-suq uniku.

37. F’każ li jidher oġġettivament diffiċli li jinstab xerrej għal sussidjarji jew attivitajiet jew assi oħrajn l-Awtorità ser testendi l-perjodu għall-implimentazzjoni ta’ dawk il-miżuri, jekk tiġi provduta skeda ta’ żmien vinkolanti għat-tnaqqis fl-iskala tan-negozji (inkluża s-segregazzjoni tal-linji tan-negozju). Madankollu, il-perjodu għall-implimentazzjoni ta’ dawk il-miżuri ma jridx jeċċedi ħames snin.

38. Meta tivvaluta l-portata tar-rimedji strutturali meħtieġa sabiex jingħelbu d-distorsjonijiet fil-kompetizzjoni f’każ partikolari, u filwaqt li tirrispetta kif jixraq il-prinċipju ta’ trattament indaqs, l-Awtorità ser tieħu inkunsiderazzjoni l-miżuri previsti fl-istess ħin f’każijiet li huma relatati mal-istess swieq jew segmenti tas-suq.

Evitar tal-użu ta’ għajnuna mill-Istat biex tiġi ffinanzjata mġiba antikompetittiva

39. L-għajnuna mill-Istat ma għandhiex tintuża għad-detriment ta’ kompetituri li ma jgawdux minn sostenn pubbliku simili (41).

40. Bla ħsara għall-punt 41, il-banek ma għandhomx jużaw l-għajnuna mill-Istat għall-akkwist ta’ negozji li jikkompetu magħhom (42). Din il-kondizzjoni trid tapplika għal mill-inqas tliet snin u tista’ tkompli tapplika sa tmiem il-perjodu ta’ ristrutturar skont il-portata, id-daqs u d-dewmien tal-għajnuna.

41. F’ċirkustanzi eċċezzjonali u fuq notifika, l-akkwisti jistgħu jiġu awtorizzati mill-Awtorità f’każ li jkunu parti minn proċess ta’ konsolidazzjoni neċessarju biex l-istabbiltà finanzjarja titrawwem mill-ġdid jew biex tiġi żgurata kompetizzjoni effettiva. Il-proċess ta’ akkwist irid jirrispetta l-prinċipji ta’ opportunitajiet indaqs għall-akkwirenti potenzjali kollha u r-riżultat irid jiżgura kondizzjonijiet ta’ kompetizzjoni effettiva fis-swieq relevanti.

42. F’każ li l-impożizzjoni ta’ ċessjonijiet u/jew il-projbizzjoni ta’ akkwisti ma tkunx xierqa, l-Awtorità tista’ taċċetta l-impożizzjoni mill-Istat tal-EFTA ta’ mekkaniżmu ta’ restituzzjoni, pereżempju fil-forma ta’ imposta fuq min jirċievi l-għajnuna. Dan jippermetti rkupru ta’ parti mill-għajnuna mill-bank wara li jirritorna għal-vijabbiltà.

43. F’każ li l-banek li jirċievu s-sostenn mill-Istat jiġu mitluba li jissodisfaw ċertu ħtiġijiet, bħas-self lill-ekonomija reali, il-kreditu provdut mill-bank għandu jkun fuq termini kummerċjali (43).

44. L-għajnuna mill-Istat ma tistax tintuża biex jiġu offruti kundizzjonijiet (pereżempju dwar rati jew garanziji) li ma jistgħux jiġu offruti minn kompetituri li mhux qed jirċievu għajnuna mill-Istat. Madankollu f’ċirkustanzi fejn il-limitazzjonijiet fuq l-imġiba dwar il-prezzijiet tal-benefiċjarju ma jkunux xierqa, pereżempju minħabba li jistgħu jirriżultaw fi tnaqqis ta’ kompetizzjoni effettiva, l-Istati tal-EFTA jridu jipproponu soluzzjonijiet oħrajn u aktar xierqa biex tiġi żgurata kompetizzjoni effettiva, bħal miżuri li jiffavorixxu d-dħul. Bl-istess mod, il-banek ma jistgħux jużaw is-sostenn mill-Istat bħala vantaġġ kompetittiv meta jikkummerċjalizzaw l-offerti finanzjarji tagħhom (44). Dawn ir-restrizzjonijiet iridu jibqgħu fis-seħħ, skont il-portata, id-daqs u d-dewmien tal-għajnuna, għal perjodu li jista’ jvarja bejn tliet snin u ż-żmien kollu tal-perjodu ta’ ristrutturar. Huma mbagħad iservu wkoll bħala inċentiv ċar biex l-Istat jitħallas lura malajr kemm jista’ jkun.

45. L-Awtorità ser teżamina wkoll il-grad tal-ftuħ tas-suq u l-kapaċità tas-settur biex jaffaċċja l-fallimenti tal-banek. Fil-valutazzjoni globali tagħha l-Awtorità tista’ tikkunsidra bħala possibbli impenji mill-benefiċjarji jew impenji mill-Istat tal-EFTA dwar l-adozzjoni tal-miżuri (45) li jistgħu jippromwovu swieq aktar b’saħħithom u aktar kompetittivi, pereżempju billi jiffavorixxu d-dħul u l-ħruġ. Inizjattivi bħal dawn jistgħu, f’ċirkustanzi xierqa, jakkumpanjaw il-miżuri strutturali jew il-miżuri dwar l-imġiba l-oħrajn li normalment ikunu meħtieġa mill-benefiċjarju. L-impenn tal-Istat tal-EFTA biex idaħħal mekkaniżmi biex jaffaċċaw id-diffikultajiet tal-banek fi stadju bikri jista’ jitqies b’mod pożittiv mill-Awtorità bħala element li jippromwovi swieq b’saħħithom u kompetittivi.

5. Kwistjonijiet ta’ monitoraġġ u proċedurali

46. Biex tivverifika li l-pjan ta’ ristrutturar qed jiġi implimentat kif xieraq, l-Awtorità ser titlob li tirċievi rapporti dettaljati regolari. Normalment l-ewwel rapport għandu jitressaq lill-Awtorità mhux aktar tard minn sitt xhur wara l-approvazzjoni tal-pjan ta’ ristrutturar.

47. Man-notifika tal-pjan ta’ ristrutturar l-Awtorità trid tivvaluta jekk il-pjan x’aktarx irawwem mill-ġdid il-vijabbiltà għal tul ta’ żmien u jillimita d-distorsjonijiet fil-kompetizzjoni b’mod xieraq. F’każ li għandha dubji serji dwar il-konformità tal-pjan ta’ ristrutturar mal-ħtiġijiet relevanti, l-Awtorità hi meħtieġa li tiftaħ proċedura formali ta’ investigazzjoni u tagħti lill-partijiet terzi l-possibbiltà li jikkumentaw dwar il-miżura u b’hekk tiżgura approċċ trasparenti u koerenti filwaqt li tirrispetta r-regoli ta’ konfidenzjalità applikabbli fi proċedimenti dwar għajnuna mill-Istat.

48. Madankollu l-Awtorità ma għandhiex għalfejn tiftaħ proċedimenti formali fil-każ li l-pjan ta’ ristrutturar ikun komplet u l-miżuri suġġeriti jkunu tali li l-Kummissjoni ma jkollhiex aktar dubji dwar il-konformità fis-sens tal-Artikolu 4(4) tat-Tieni Parti tat-Tielet Protokoll tal-Ftehim bejn l-Istati tal-EFTA dwar t-Twaqqif ta’ Awtorità dwar is-Sorveljanza u l-Qorti tal-Ġustizzja. B’mod partikolari, dan jista’ jkun il-każ meta Stat tal-EFTA jkun avża lill-Awtorità b’għajnuna li magħha kien hemm pjan ta’ ristrutturar li jissodisfa l-kondizzjonijiet kollha msemmija f’dan il-Kapitolu, biex jikseb ċertezza legali rigward is-segwitu neċessarju. F’ċirkustanzi bħal dawn l-Awtorità tista’ tadotta deċiżjoni finali li tiddikjara li l-għajnuna għas-salvataġġ kif ukoll l-għajnuna għar-ristrutturar huma kompatibbli skont l-Artikolu 61(3)(b) tal-Ftehim taż-ŻEE.

6. Ambitu temporanju tal-komunikazzjoni

49. Dan il-Kapitolu hu ġustifikat bil-kriżi eċċezzjonali attwali fis-settur finanzjarju u għalhekk trid tiġi applikata biss għal perjodu limitat. Għall-valutazzjoni ta’ għajnuna għar-ristrutturar notifikata lill-Awtorità fil-31 ta’ Diċembru 2010 jew qabel, il-Kummissjoni ser tapplika dan il-Kapitolu. Dwar għajnuna mhux notifikata, ser jiġu applikati l-Linjigwida dwar ir-regoli applikabbli għall-valutazzjoni ta’ għajnuna illegali mill-Istat. Għalhekk l-Awtorità ser tapplika dan il-Kapitolu meta tivvaluta l-kompatibbiltà ta’ għajnuna mhux notifikata mogħtija fil- 31 ta’ Diċembru 2010 jew qabel.

50. Fid-dawl tal-fatt li dan il-Kapitolu hu bbażat fuq l-Artikolu 61(3)(b) tal-Ftehim taż-ŻEE, l-Awtorità tista’ tirrevedi l-kontenut u l-perjodu ta’ applikazzjoni tagħha skont l-iżvilupp tal-kondizzjonijiet tas-suq, l-esperjenza miksuba fit-trattament tal-każijiet u l-interess superjuri taż-żamma tal-istabbiltà finanzjarja.

(1) Dan il-Kapitolu jaqbel mal-Komunikazzjoni tal-Kummissjoni Ewropea (minn issa ’l quddiem imsejħa “l-Kummissjoni”) dwar ir-ritorn għall-vijabbiltà u l-valutazzjoni ta’ miżuri ta’ ristrutturar fis-settur finanzjarju fil-kriżi attwali taħt ir-regoli tal-għajnuna mill-Istat (ĠU C 195, 19.8.2009, p. 9).

(2) Fil-punt 1 tal-Komunikazzjoni tagħha imsemmi fin-nota ta’ tmiem il-paġna hawn fuq, il-Kummissjoni tirreferi għall-impenn rispettiv li sar mill-Kunsill Ewropew fil-laqgħat tiegħu tal-20 ta’ Marzu 2009 u fit-18 u fid-19 ta’ Ġunju 2009.

(3) Fil-Komunikazzjoni tagħha lill-Kunsill Ewropew tal-4 ta’ Marzu 2009 intitolata “Nixprunaw l-irkupru Ewropew” COM(2009) 114 finali, il-Kummissjoni ħabbret programm ta’ riforma biex tiffaċċja dgħjufija aktar ġenerali fil-qafas regolatorju applikabbli għall-istituzzjonijiet finanzjarji li joperaw fil-Komunità.

(4) Ara l-kapitoli tal-Linjigwida dwar l-applikazzjoni tar-regoli ta’ għajnuna mill-Istat għal miżuri meħuda fejn jidħlu l-istituzzjonijiet finanzjarji (minn hawn ’l quddiem imsejjħa “il-Linjigwida Bankarji”), dwar ir-rikapitalizzazzjoni ta’ istituzzjonjiet finanzjarji fil-kriżi finanzjarja preżenti (minn hawn ’l quddiem imsejjħa “il-Linjigwida dwar ir-Rikapitalizzazzjoni”) u dwar it-trattament tal-assi danneġġati fis-settur bankarju taż-ŻEE (minn hawn ’l quddiem imsejjħa “il-Linjigwida dwar l-Assi Danneġġati”).

(5) L-aplikazzjoni ta’ dan il-Kapitolu hija llimitata għall-istituzzjonijiet finanzjarji kif irreferuti fil-Linjigwida Bankarji. Gwida pprovduta f’dan il-Kapitolu tirreferi għall-banek biex tiffaċilità r-referenza. Madanakollu tapplika, mutatis mutandis, għal istituzzjonijiet finanzjarji oħra fejn xieraq.

(6) Il-kriterji u ċ-ċirkostanzi speċifiċi li jagħtu bidu għall-obbligu li jiġi ppreżentat pjan ta’ ristritturar ġew spjegati fil-Linjigwida Bankarja, fil-Linjigwida dwar ir-Rikapitalizzazzjoni u fil-Linjigwida dwar l-Assi Danneġġati. B’mod partikolari iżda mhux esklussiv, jirreferu għal sitwazzjonijiet fejn bank f’diffikultà ġie rikapitalizzat mill-Istat, jew fejn il-bank li jibbenefika mis-salvataġġ ta’ assi diġà rċieva għajnuna mill-Istat fi kwalunkwe forma li tikkontribwixxi biex tkopri jew biex tevita t-telf (bl-eċċezzjoni tal-parteċipazzjoni fi skema ta’ garanzija) li flimkien jeċċedu t-2 % tal-assi totali tal-bank meta mwieżna mar-riskji tiegħu. Il-grad ta’ ristrutturar ser jiddependi fuq kemm huma gravi l-problemi ta’ kull bank. B’kuntrast, b’konformità ma’ dawk il-Linjigwida (b’mod partikolari l-punt 40 tal-Linjigwida dwar ir-Rikapitalizzazzjoni u l-Anness V tal-Linjigwida dwar l-Assi Danneġġati), fejn ammont limitat ta’ għajnuna ngħatat lil banek li huma fondamentalment b’saħħithom, l-Istati EFTA huma meħtieġa li jressqu rapport lill-Awtorità dwar l-użu ta’ fondi mill-Istat li jkun jinkludi l-informazzjoni kollha neċessarja biex jiġu vvalutati l-vijabbiltà tal-bank, l-użu tal-kapital irċevut u t-triq lejn ħruġ mid-dipendenza fuq is-sostenn mill-Istat. L-analiżi tal-vijabbiltà għandha turi l-profil tar-riskju u l-adegwatezza kapitali prospettiva ta’ dawn il-banek u tevalwa l-pjanijiet ta’ negozju tagħhom.

(7) Jiġifieri, għajnuna li ġiet awtorizzata b’mod temporanju mill-Awtorità bħala għajnuna ta’ salvataġġ taħt il-Linjigwida dwar l-għajnuna mill-Istat għas-salvataġġ u għar-ristrutturar tal-impriżi f’diffikultà, jew għajnuna awtorizzata b’mod temporanju taħt l-Artikolu 61(3)(b) tal-Ftehim taż-ŻEE, kif ukoll għajnuna ġdida li tista’ tkun notifikata bħala meħtieġa għar-ristrutturar. B’hekk dan il-Kapitolu ser jiġi applikat minflok il-Linjigwida dwar l-għajnuna mill-Istat għas-salvataġġ u għar-ristrutturar ta’ impriżi f’diffikultà għall-valutazzjoni tal-għajnuna għar-ristritturar lil banek fiċ-ċirkustanzi attwali ta’ kriżi sistemika.

(8) Fil-passat, fuq livell Komunitarju, il-Kummissjoni adottat numru ta’ deċiżjonijiet relatati mal-għajnuna għar-ristrutturar (Kompatibbli skont l-Artikolu 87(3)(c) tat-Trattat tal-KE) lil banek f’diffikultà, fuq il-bażi ta’ proċess ta’ ristrutturar komprensiv li ppermetta lill-benefiċjarji jerġgħu jiksbu l-vijabbiltà tagħhom għal tul ta’ żmien mingħajr ma l-għajnuna tagħmel ħsara bla bżonn lill-kompetituri. Strateġiji ta’ ristrutturar tipiċi kienu jinkludu orjentazzjoni mill-ġdid ta’ mudelli ta’ negozju, għeluq jew tneħħija ta’ taqsimiet ta’ negozji, kumpaniji sussidjarji jew fergħat, bidliet fil-ġestjoni tal-assi u tal-passiv, bejgħ bħala negozju avvjat jew diviżjoni u bejgħ ta’ partijiet differenti ta’ negozju lil kompetituri vijabbli. Ara pereżempju d-Deċiżjoni tal-Kummissjoni 98/490/KE tal-20 ta’ Mejju 1998 dwar l-għajnuna mogħtija minn Franza lill-grupp Crédit Lyonnais (ĠU L 221, 8.8.1998, p. 28), id-Deċiżjoni tal-Kummissjoni 2005/345/KE tat-18 ta’ Frar 2004 dwar l-għajnuna għar-ristrutturar implimentata mill-Ġermanja għall-Bankgesellschaft Berlin AG (ĠU L 116, 4.5.2005, p. 1), id-Deċiżjoni tal-Kummissjoni 2009/341/KE tal-4 ta’ Ġunju 2008 dwar l-għajnuna mill-Istat C9/08 (ex NN 8/08, CP 244/07) implimentata mill-Ġermanja għar-ristrutturar ta’ Sachsen LB (ĠU L 104, 24.4.2009, p. 34) u t-Tabella ta’ Valutazzjoni tal-Għajnuna mill-Istat tal-ħarifa 2006, COM(2006) 761 finali, p. 28 (http://ec.europa.eu/comm/competition/state_aid/studies_reports/2006_autumn_en.pdf), bi stħarriġ speċjali dwar l-għajnuna għas-salvataġġ u għar-ristrutturar.

(9) Skont il-Linjigwida dwar l-Assi Danneġġati.

(10) Skont il-Linjigwida Bankarji, il-Linjigwida dwar ir-Rikapitalizzazzjoni u l-Linjigwida dwar l-Assi Danneġġati. Ara l-punt 4 ta’ dan il-Kapitolu.

(11) Skont il-Linjigwida Bankarji, il-Linjigwida dwar ir-Rikapitalizzazzjoni u l-Linjigwida dwar l-Assi Danneġġati fejn ammont limitat ta’ għajnuna tingħata lil banke li huma fundamentalment b’saħħithom, l-Istati EFTA huma meħtieġa jissottomettu analiżi tal-vijabbiltà lill-Awtorità.

(12) Skont, b’mod partikolari, il-punt 40 tal-Linjigwida dwar ir-Rikapitalizzazzjoni u l-Anness V tal-Linjigwida dwar l-Assi Danneġġati.

(13) Kif spjegat fil-punt 8 ta’ dan il-Kapitolu, fejn it-tieni Taqsima tirreferi għal pjan ta’ ristrutturar, il-prinċipji sottostanti t-tieni Taqsima japplikaw bl-istess mod għar-reviżjonijiet ta’ vijabilità.

(14) Mudell inidkattiv tal-pjan ta’ ristrutturar huwa riprodott fl-Anness.

(15) Fejn xieraq l-Awtorità ser titlob il-parir ta’ konsulenti esterni biex jeżaminaw il-pjanijiet ta’ ristrutturar notifikati sabiex jivvalutaw il-vijabilità, il-qsim tal-piżijiet u jimminimizzaw id-distorsjoni tal-kompetizjoni. Titsta’ wkoll titlob ċertifikazzjoni mis-superviżuri ta’ elementi varji.

(16) Ara, id-Deċiżjoni tal-Kummissjoni tat-2 ta’ April 2008 fil-Każ NN 1/2008 Northern Rock (ĠU C 135, 3.6.2008, p. 21), u id-Deċiżjoni 2009/341/KE fil-Każ C 9/2008 Sachsen LB.

(17) Ara id-Deċiżjoni 2009/341/KE fil-Każ C 9/2008 Sachsen LB.

(18) Ħlief f’ċirkustanzi debitament ġustifikati. Ra id-Deċiżjoni tal-Kummissjoni tal-21 ta’ Ottubru 2008 fil-Każ C 1/2008 IKB, li għadu mhux ippubblikat.

(19) Skont il-prinċipji stabbiliti mir-Rakomandazzjoni tal-Kummissjoni 2009/384/KE tat-30 ta’ April 2009 dwar il-politiki ta’ remunerazzjoni fis-settur ta-servizzi finanzjarji (ĠU L 120, 15.5.2009, p. 22).

(20) Mifhum bħala l-bejgħ ta’ kwantitajiet kbar ta’ assi bi prezzijiet tas-suq baxxi attwali li jistgħu jnaqqsu aktar il-prezzijiet.

(21) Skont l-Awtorità, il-prattika tagħha kienet li taċċetta sentejn jew tliet snin bħala l-perjodu tal-pjan għar-ristrutturar.

(22) Ara wkoll il-punt 20.

(23) Ara n-nota ta' qiegħ il-paġna 17.

(24) Fih innifsu, in-nuqqas tal-offerta ma jfissirx awtomatikament li hemm għajnuna mill-Istat lix-xerrej.

(25) Dan normalmet jirriżulta f’għajnuna lill-attività ekonomika mibjugħa.

(26) Kawżi magħquda C-278/92, C-279/92 u C-280/92 Hytasa, [1994] Ġabra p. I-4103, il-punt 22

(27) Ara l-Kawża C-334/99 Gröditzer Stahlwerke [2003] Ġabra I-1139, il-punt 134 et seq. u d-Deċiżjoni tal-Kummissjoni 2008/719/KE tat-30 ta’ April 2008 dwar l-għajnuna mill-Istat C 56/06 (ex NN 77/06) implimentata mill-Awstrija għall-privatizzazzjoni tal-Bank Burgenland (ĠU L 239, 6.9.2008, p. 32).

(28) Ara l-punti 43 sa 50 tal-Linjigwida Bankarja. Sabiex jiġi faċilitat ħruġ ordnat bħal dan, l-għajnuna għal-likwidazzjoni tista’ tiġi kkunsidrata kompatibbli meta, pereżempju, tkun meħtieġa għal rikapitalizzazzjoni temporanja ta’ bridge bank jew bridge structure jew biex tissodisfa t-talbiet ta’ ċerti klassijiet ta’ kredituri jekk ġustifikati għal raġunijiet ta’ stabbiltà finanzjarja. Għal eżempji ta’ tali għajnuna u kondizzjonijiet li taħthom l-għajnuna tqieset li kienet kompatibbli, ara d-Deċiżjoni tal-Kummissjoni tal-1 ta’ Ottubru 2008 fil-każ NN 41/08 UK, Rescue aid to Bradford & Bingley (ĠU C 290, 13.11.2008, p. 2) u d-Deċiżjoni tal-Kummissjoni tal-5 ta’ Novembru 2008 fil-każ NN 39/08 DK, Aid for liquidation of Roskilde Bank (ĠU C 12, 17.1.2009, p. 3).

(29) Ara l-Kawża T-17/03 Schmitz –Gotha [2006] Ġabra II- 1139.

(30) Kif diġà żviluppat fil-Linjigwida preċedenti tal-Kummissjoni, b’mod partikolari l-Linjigwida dwar l-Assi Danneġġati, ara l-punti 21 et seq.

(31) L-Awtorità pprovdiet gwida dettaljata dwar il-prezzijiet tal-garanziji mill-Istat, il-miżuri ta’ rikapitalizzazzjonijiet u tas-salvataġġ tal-assi rispettivament fil-Linjigwida Bankarja, il- Linjigwida dwar ir-Rikapitalizzazzjoni u l-Linjigwida dwar l-Assi Danneġġati. Safejn prezz bħal dan qed jitħallas, l-azzjonisti tal-bank jqisu l-pożizzjoni finanzjarja tagħhom dilwita f’sens bankarju.

(32) Il-Linjigwida dwar l-Assi Danneġġati, il-punti 24 u 25. Ara wkoll it-Taqsima 4 ta’ dan il-Kapitolu.

(33) Ara d-Deċiżjoni tal-Kummissjoni tat-18 ta’ Diċembru 2008 fil-Każ N 615/08 Bayern LB (ĠU C 80, 3.4.2009, p. 4). Madankollu, dan ma jwaqqafx lill-bank milli jagħmel ħlasijiet b’kupun meta jkun taħt obbligu legali vinkolanti li jagħmel dan.

(34) Ara l-punt 31 tal-Linjigwida dwar l-Assi Danneġġati, u l-approċċ aktar differenzjat għar-restrizzjonijiet fuq id-dividendi fil-Linjigwida dwar ir-Rikapitalizzazzjoni, il-punti 33, 34 u 45, li jirriflettu li għalkemm il-projbizzjonijiet temporanji ta’ dividendi u ta’ kupuni jistgħu jżommu l-kapital ġol-bank u jżidu r-riżerva tal-kapital biex b’hekk itejbu s-solvenza tal-bank, huma jistgħu ukoll ifixklu l-aċċess tal-bank għal riżorsi finanzjarji privati, jew għall-inqas iżidu l-ispiża ta’ finanzjament futur ġdid.

(35) Ara l-Kapitolu 21.

(36) Jekk il-Kummissjoni, skont il-Linjigwida Bankarja, il-Linjigwida dwar ir-Rikapitalizzazzjoni jew l-Linjigwida dwar l-Assi Danneġġati, aċċettat b’mod eċċezzjonali għajnuna li ma kinitx tikkonforma mal-prinċipji meħtieġa minn dawk il-Linjigwida, id-distorsjoni addizzjonali li tirriżulta fil-kompetizzjoni teħtieġ salvagwardji ta’ mġiba u strutturali addizzjonali; ara l-punt 58 tal-Linjigwida dwar l-Assi Danneġġati.

(37) B’mod partikolari se jiġu kkunsidrati l-livelli ta’ konċentrazzjoni, ir-restrizzjonijiet fil-kapaċità, il-livell ta’ profittibbiltà, l-ostakli għad-dħul u għall-espansjoni.

(38) Pereżempju, billi jiġi favorit l-ħlas lura bikri ta’ għajnuna mill-Istat

(39) Ara pereżempju d-Deċiżjoni tal-Kummissjoni tal-21 ta’ Ottubru 2008 fil-Każ C10/2008 IKB, li għadha ma ġietx ippubblikata u d-Deċiżjoni tal-Kummissjoni tas-7 ta’ Mejju 2009 fil-Każ N244/09 Capital injection into Commerzbank (ĠU C 147, 27.6.2009, p. 4).

(40) Għandu jiġi nnotat li t-tnaqqis fil-karta tal-bilanċ minħabba l-kanċellament ta’ assi, li huwa parzjalment kumpensat b’għajnuna mill-Istat, ma jnaqqasx il-preżenza attwali tal-bank fis-suq u b’hekk ma jistax jiġi kkunsidrat meta jiġi valutat il-bżonn għal miżuri strutturali.

(41) Ara pereżempju d-Deċiżjoni tal-Kummissjoni tad-19 ta’ Novembru 2008 fil-Każ NN 49/08, NN 50/2008 u NN 45/08 Garanziji lil Dexia (li għadha ma ġietx ippubblikata), il-punt 73, id-Deċiżjoni tal-Kummissjoni tad-19 ta’ Novembru 2008 fil-Każ N 574/08 Garanziji lil Fortis Bank (ĠU C 38, 17.2.2009, p. 2), il-punt 58 u d-Deċiżjoni tal-Kummissjoni tat-3 ta’ Diċembru 2008 fil-Każ NN 42/2008, NN 46/08 u NN 53/A/2008 Għajnuna għar-Ristrutturar lil Fortis Bank u Fortis Bank Luxemburg (ĠU C 80, 3.4.2009, p. 7), il-punt 94. Pereżempju, f’xi ċirkustanzi bank jista’ jiġi pprojbit milli jipproponi l-ogħla rati ta’ interess offerti fis-suq lil depożitanti żgħar.

(42) Hu mfakkar li l-ispejjeż ta’ ristrutturar għandhom ikunu limitati għall-minimu neċessarju għar-ristawrar tal-vijabbilta. Ara l-punt 23.

(43) Il-kreditu provdut fuq termini li mhumiex kummerċjali jista’ jikkostitwixxi għajnuna mill-Istat u jista’ jiġi awtorizzat mill-Awtorità, wara notifika, jekk ikun kompatibbli mal-funzjonament tal-Ftehim taż-ŻEE, pereżempju taħt il-Linjigwida – Qafas temporanju għal miżuri ta’ għajnuna mill-Istat biex isostnu l-appoġġ għall-finanzjament fil-kriżi finanzjarja u ekonomika attwali, ĠU C 83, 7.4.2009, p. 1.

(44) Id-Deċiżjoni tal-Kummissjoni tat-12 ta’ Novembru 2008 fil-Każ N 528/08 ING (ĠU C 328, 23.12.2008, p. 10), il-punt 35.

(45) Ara pereżempju, id-Deċiżjoni tal-Kummissjoni 2005/418/KE tas-7 ta’ Lulju 2004 dwar miżuri ta’ għajnuna implimentati minn Franza għal Alstom (ĠU L 150, 10.6.2005, p. 24), il-punt 204.